Jasmine Paolini

Jasmine Paolini (itaalia hääldus [ʒaˈzmin paoˈliːni]; sündinud 4. jaanuaril 1996 Castelnuovo di Garfagnanas) on Itaalia elukutseline tennisist. Tema parimad kohad WTA edetabelis on 4. koht (28. oktoobrist 2024) üksikmängus ja 4. koht (30. juunist 2024) paarismängus.

Paolini on võitnud WTA süsteemis kolm turniiri üksikmängus ja üheksa turniiri paarismängus; ITF-i süsteemis üheksa turniiri üksikmängus ja ühe turniiri paarismängus. Suure slämmi turniiridel on ta jõudnud kaks korda finaali: 2024. aasta Prantsusmaa lahtistel meistrivõistlustel jäi ta finaalis alla Iga Świątekile (2:6, 1:6) ja 2024. aasta Wimbledoni turniiril Barbora Krejčíkovále (2:6, 6:2, 4:6).

Paolini kasvas üles Itaalias Carrara ja Forte dei Marmi lähistel. Tema isa Ugo on itaallane ja ema Jacqueline on pärit Poolast Łódźist. Tema emapoolne vanaema, kes elab Łódźis, on poolakas, ja tema emapoolne vanaisa, kes elab Kopenhaagenis, on taanlase ja ghanalase järeltulija. Tema vend William mängib samuti tennist.

Tennise juurde jõudis ta viieaastaselt tänu isale ja onule. Noorpõlves treenis ta Bagni di Luccas Mirafiume tenniseklubis. 15-aastaselt kolis ta tennise nimel Tirreniasse, mis asub Pisa lähistel.

 Välislingid 
Jasmine Paolini ROK-i kodulehel
Jasmine Paolini WTA kodulehel
Jasmine Paolini olympedia.org veebilehel

Kategooria:Itaalia tennisistid
Kategooria:Sündinud 1996